YESU YAA DLA HE KO NGƆ TO E KASELI ƆMƐ
YESU WO E SE NYƐƐLI ƆMƐ SI KAA E MA HA MƐ YEMI KƐ BUALƆ
TSƐ Ɔ KLE PE YESU
Benɛ Yesu kɛ e bɔfo ɔmɛ a ye Hetsɔmi ɔ ta a, a hi hiɔwe tsu ɔ mi bɔɔ. Yesu kɛ e bɔfo ɔmɛ sɛɛ ní, nɛ e wo mɛ he wami ke: “Nyɛ ko ye nyɛ tsui. Nyɛɛ lɛɛ nyɛ he Mawu nyɛɛ ye; nɛ imi hu nyɛ he mi nyɛɛ ye.”—Yohane 13:36; 14:1.
Yesu tsɔɔ e bɔfo ɔmɛ nɔ́ he je nɛ e sɛ nɛ a ye gbeye kaa e maa je a he ɔ. E de mɛ ke: ‘Sihi hehi babauu ngɛ Tsaatsɛ we ɔ. Ke i ya nɛ i ya dla he ko kɛ to nyɛ se ɔ, ma kpale kɛ ba, nɛ ma ba ngɔ nyɛ kɛ ya hi imi nitsɛ ye ngɔ, konɛ he nɛ i ngɛ ɔ, nyɛ hu nyɛɛ hi lejɛ ɔ. Nyɛ le he nɛ i yaa, nɛ blɔ ɔ hu nyɛ le.’ Toma bi lɛ ke: “Nyɔmtsɛ, he nɛ o yaa a po wa li, nɛ kɛ wa maa pee kɛ le blɔ ɔ nɛ a kɛ yaa lejɛ ɔ kɛɛ?”—Yohane 14:2-5.
Yesu de lɛ ke: “Imi ji blɔ ɔ, kɛ anɔkuale ɔ, kɛ wami ɔ.” Loko nɔ ko ma nyɛ maa ya hiɔwe nɛ e ya hi Tsaatsɛ we ɔ mi ɔ, ja e kplɛɛ Yesu nɔ, nɛ e kplɛɛ níhi nɛ Yesu tsɔɔ ɔ nɔ, nɛ e kase lɛ. Yesu de ke: “Nɔ ko nɔ ko yɛ Tsɛ ɔ ngɔ kaa ja e gu ye nɔ.”—Yohane 14:6.
Jamɛ a be ɔ mi ɔ, Filipo ngɛ Yesu tue bue saminya. Lɔ ɔ he ɔ, e bi Yesu ke: “Nyɔmtsɛ, tsɔɔ wɔ Tsɛ ɔ, kɛkɛ nɔ́ ko be wɔ hiae hu.” Eko ɔ, Filipo suɔ nɛ e maa na Mawu kaa bɔ nɛ Yesaya, Eliya, kɛ Mose na Mawu ngɛ nina mi ɔ. Se nɔ́ ko ngɛ bɔfo ɔmɛ a kasa nya nɛ pã nina nɛ a ngɛ hlae ɔ. Enɛ ɔ he ɔ, Yesu de ke: “Filipo, be babauu nɛ i kɛ nyɛ hi si nɛ ɔ, kɛ pee kɛɛ nɛ o li mi ɔ? Nɔ tsuaa nɔ nɛ na mi ɔ, e na Tsɛ ɔ.” Bɔ nɛ Tsɛ ɔ ngɛ ɔ, jã pɛpɛɛpɛ nɛ Yesu hu ngɛ. Enɛ ɔ he ɔ, ke nɔ ko kɛ Yesu hi si, nɛ e na bɔ nɛ e peeɔ e ní ha a, e ngɛ kaa nɔ́ nɛ e na Tsɛ ɔ. Atsinyɛ jemi ko be he kaa Tsɛ ɔ nɔ kuɔ pe Bi ɔ, ejakaa Yesu nitsɛ de ke: “Munyuhi nɛ i kɛ nyɛ tu ɔ, pi imi nitsɛ ye yi mi nɛ i to kɛ de.” (Yohane 14:8-10) Bɔfo ɔmɛ na kaa níhi nɛ Yesu ngɛ tsɔɔe ɔ tsuo je e Tsɛ ɔ ngɔ.
Bɔfo ɔmɛ na ní nguanguahi nɛ Yesu pee ɔ. A na hu kaa e kɛ kã fiɛɛ sane kpakpa a nɛ kɔɔ Mawu Matsɛ Yemi ɔ he ɔ. Enɛ ɔ he ɔ, e de mɛ ke: “I ngɛ nyɛ dee anɔkuale mi ke, nɔ tsuaa nɔ nɛ heɔ mi yeɔ ɔ, níhi nɛ i tsuɔ kɛ toɔ okadi ɔ, lɛ hu e ma tsu. Ee, e maa pee níhi nɛ pe enɛ ɔmɛ tete po, ejakaa i je kɛ yaa Tsaatsɛ ngɔ.” (Yohane 14:12) Yesu de we ke a maa pee nyakpɛ ní nguanguahi pe nɔ́ nɛ e pee ɔ. Nɔ́ nɛ e ngɛ tsɔɔe ji kaa a kɛ be babauu maa fiɛɛ pe lɛ, nɛ a maa fiɛɛ kɛ ya tsitsaa, nɛ nihi babauu maa nu sɛ gbi ɔ.
Jemi nɛ Yesu maa je ɔ tsɔɔ we kaa e maa ngmɛɛ a he kɛ fɔ si, ejakaa e wo mɛ si ke: “Nɔ́ tsuaa nɔ́ nɛ nyɛ ma kpa he pɛɛ ngɛ ye biɛ mi ɔ, ma pee.” E de hu ke: ‘Ma kpa Tsɛ ɔ pɛɛ, nɛ e ma ha nyɛ yemi kɛ bualɔ nɛ kɛ nyɛ maa hi si daa. Lɛ ji anɔkuale mumi nɛ tsɔɔ nihi bɔ nɛ Mawu ngɛ ha tutuutu ɔ.’ (Yohane 14:14, 16, 17) E wo mɛ si kaa e ma ha mɛ mumi klɔuklɔu ɔ konɛ e ye bua mɛ. Nɔ́ nɛ e de ɔ ba mi ngɛ Pentekoste ligbi ɔ nɔ.
Yesu de mɛ hu ke: “E piɛ bɔɔ pɛ nɛ je ɔ be mi nae hu; se nyɛɛ lɛɛ nyɛ maa na mi. Nɛ akɛnɛ i ngɛ wami mi ɔ, nyɛ hu nyɛ maa hi wami mi.” (Yohane 14:19) Ke Yesu gbo nɛ a tle lɛ si ɔ, e kaseli ɔmɛ maa na lɛ, nɛ pee se ke e tle kaseli ɔmɛ hu si kɛ ya hiɔwe kaa mumi mi bɔ níhi ɔ, a maa na lɛ ekohu.
Enɛ ɔ se ɔ, Yesu tu mɛ anɔkuale munyu ko. E de mɛ ke: “Nɔ tsuaa nɔ nɛ ngɔɔ ye mlaa amɛ nɛ e yeɔ a nɔ ɔ, e suɔ mi; nɛ nɔ tsuaa nɔ nɛ suɔ mi ɔ, Tsaatsɛ maa suɔ lɛ. Jehanɛ imi hu ma suɔ lɛ, nɛ ma ha nɛ e le mi saminya.” Benɛ e de jã a, Yuda, nɛ a tsɛɛ lɛ hu ke Tadeo ɔ bi lɛ ke: “Nyɔmtsɛ, kɛ pee kɛɛ nɛ wɔ pɛ nɛ o ma ha nɛ waa le mo, se pi je ɔ tsuo ɔ?” Yesu he nɔ ke: ‘Ke nɔ ko suɔ mi ɔ, e maa ye ye munyu ɔmɛ a nɔ. Kɛkɛ ɔ, Tsaatsɛ maa suɔ lɛ. Nɔ nɛ sume mi ɔ, e yi ye munyu ɔmɛ a nɔ.’ (Yohane 14:21-24) Kaseli ɔmɛ le kaa Yesu ji blɔ ɔ, kɛ anɔkuale ɔ, kɛ wami ɔ, se je ɔ li lɛ jã.
Ke Yesu je kɛ ho hiɔwe ya a, kɛ kaseli ɔmɛ maa pee kɛ kai níhi tsuo nɛ e tsɔɔ mɛ ɔ kɛɛ? Yesu de mɛ ke: ‘Yemi kɛ bualɔ ɔ maa ba ngɛ ye biɛ mi, nɛ nɔ́ tsuaa nɔ́ nɛ hia kaa nyɛɛ le ɔ, e maa tsɔɔ nyɛ; nɛ níhi tsuo nɛ i de nyɛ ɔ, e ma kai nyɛ.’ Kaseli ɔmɛ na bɔ nɛ mumi klɔuklɔu ɔ tsuɔ ní ha. Enɛ ɔ he ɔ, nɔ́ nɛ Yesu de nɛ ɔ maa wo a bua saminya. Yesu tsa nɔ ke: ‘I ngɛ nyɛ sie kɛ he jɔmi. Imi nitsɛ ye he jɔmi i ngɛ sie ha nyɛ. Nyɛ ko ye tsui; nɛ nyɛ ko je fɔ̃ hulɔ.’ (Yohane 14:26, 27) E sɛ nɛ kaseli ɔmɛ nɛ a ye tsui, ejakaa Yesu Tsɛ ɔ maa tsɔɔ mɛ blɔ, nɛ e maa po a he piɛ.
E be kɛe nɛ a maa na kaa Mawu ngɛ a he piɛ poe. Yesu de ke: “Nɔ nɛ yeɔ je nɛ ɔ nɔ matsɛ ɔ ma. E be he wami ko ngɛ imi ye nɔ.” (Yohane 14:30) Abosiami nyɛ nɛ e ná Yuda Iskariot nɔ he wami nɛ e kɛ lɛ tsu ní. Yesu be gbɔjɔmi ko nɛ Abosiami ma nyɛ maa da nɔ kɛ ka lɛ nɛ e gbo Mawu nɔ tue. Jehanɛ hu ɔ, ke Yesu gbo ɔ, Abosiami be nyɛe ma ha nɛ e tlɔ gbeje. Mɛni he je nɛ e be nyɛe ɔ? Yesu de ke: ‘Nɔ́ tsuaa nɔ́ nɛ Tsɛ ɔ fa a, i peeɔ.’ Enɛ ɔ he ɔ, e ngɛ nɔ mi mami kaa e Tsɛ ɔ ma tle lɛ si.—Yohane 14:31.